description: Ungari referendum Euroopa Liidu pagulaskvootide üle on õigustühine, teatas täna Euroopa Komisjon Ungari valimiskomisjoniga nõustudes.

title: Euroopa Komisjon: Ungari referendum on õigustühine

maintext:
Kuna eile peetud referendumil osales alla 50 protsenti valijatest, kuulutas Ungari valimiskomisjon hääletuse õigustühiseks, ütles Euroopa Komisjoni pressiesindaja Margaritis Schinas.
Referendumil osales 43 protsenti valijast, kellest 99,8 protsendi hääletas põgenikekvootide vastu.
«Me austame Ungari rahva, nii hääletanute kui ka mittehääletanute, demokraatlikku tahet,» sõnas Schinas.
«Suurem osalusprotsent oleks olnud kahtlemata parem, kuid seaduslikud tagajärjed saavad olema täpselt samad. Oli vaid üks eeltingimus, et põgenikekvootide vastustajad oleksid enamuses,» ütles Ungari peaminister Viktor Orbán.
Ungari oli eelmise aasta septembris üks neljast EL-i liikmesriigist, kes hääletas Euroopa Komisjoni ettepaneku vastu jaotada liikmesriikide vahel kvoodisüsteemi alusel 160 000 Itaaliasse ja Kreekasse saabunud migranti.


authors:
Erik Eenlo
Bns-I Välisuudiste Toimetaja

description: ÜRO pikendas EL-i mereväeoperatsiooni Sophia mandaati aasta võrra

maintext:
ÜRO Julgeolekunõukogu pikendas neljapäeval aasta võrra Euroopa Liidule ja üksikutele riikidele antud mandaati pidada kinni ja arestida Liibüa lähistel Vahemerel inimkaubitsejate aluseid.
Resolutsioon võeti vastu 14 poolthäälega, ükski nõukogu liige vastu ei hääletanud, ent Venezuela jäi erapooletuks.
Dokumendis rõhutatakse, et julgeolekunõukogu eesmärk on "häirida organiseeritud kuritegevuse ettevõtmisi, mis on seotud migrantide smugeldamise ning inimkaubandusega, ja hoida ära inimelude kaotust".
Briti suursaadik ÜRO-s Matthew Rycroft ütles hääletuse järel, et tahab selgituseks öelda, et EL-i mereväeoperatsioon Sophia on suunatud "vaid smugeldajate ja tühjade paatide vastu". Tema sõnul tuuakse operatsiooni käigus avastatud migrandid Euroopasse.
Alates ÜRO esmakordsest heakskiidust Sophia tegevusele mullu oktoobris on operatsioonil osalev flotill kinni pidanud 90 arvatavat smugeldajat ning muutnud kasutuskõlbmatuks üle 300 aluse.
Briti diplomaadi sõnul on Sophial osalevad laevad aastaga päästnud üle 26 000 inimese. "Paraku on smugeldamisvõrgustikud veel alistamata. Rändekriis on jätkuvalt üks meie suuremaid väljakutseid. Tuhanded on Vahemerd ületades hukkunud ja veel tuhanded jätkavad eluga riskides parema tuleviku otsimist. Väga paljusid, ehk neist kõiki, on ära kasutatud," ütles Rycroft.
Tema sõnul on smugeldajatevastane tegevus avamerel vaid osa lahendusest ning kõik riigid peaksid tegema enam migratsiooni algpõhjustega, nagu vaesus, konflikti ja inimõigusrikkumised, tegelemiseks.
Resolutsioon annab EL-i ja teiste riikide laevadele loa inspekteerida Liibüa ranniku lähedal aluseid, keda neil on põhjust pidada inimsmugeldajate laevadeks. Eelnevalt tuleks taotleda heas usus selle riigi nõusolekut, mille lipu all laev seilab.
Lisaks annab resolutsioon loa arestida alused, mille kasutamine inimsmugeldamiseks on kinnitust leidnud.
EL-i liikmesriigid andsid augustis Sophiale loa alustada ÜRO relvaembargo jõustamist eesmärgiga tõkestada relvade jõudmine pühasõdalaste kätte Liibüas.
EL-i liikmesmaad toetasid ka mereväemissioonile Liibüa rannavalve ja mereväe väljaõpetamise ülesannete andmist.

fasttext_language: et


description: Valgevene pealinnas Minskis ründas kirve ja mootorsaega relvastatud mees laupäeval ostukeskuses inimesi ja tappis ühe tüdruku, teatas politsei.

title: Valgevene pealinnas tappis mees ostukeskuses kirvega tüdruku


description: Parempoolsete enamusega Poola parlament lükkas täna üleriigiliste meeleavalduste mõjul täieliku abordikeelu ettepaneku tagasi.

title: Poola parlament lükkas täieliku abordikeelu tagasi

maintext:
450-liikmelise alamkoja parempoolsete ja liberaalide ühendatud jõududega kukutati vastuolusid tekitanud eelnõu läbi häältega 352-58, 18 saadikut jäi erapooletuks.
Parlamendikomisjonis arutlusel olnud ettepanek muudaks abordi ebaseaduslikuks kõigil juhtudel. Aborti taotlevaid või protseduuri läbi viivaid arste ähvardab kuni viie aasta pikkune vangistus.
Ettepanek läks parlamenti arutlusele pärast seda, kui kogus 450 000 allkirja.
Juba 1993. aastal jõustunud Poola abordiseadus on üks rangemaid kogu Euroopas. Selle alusel on abort lubatud vaid juhtudel, kui ema elu on ohus, kui loode on parandamatult kahjustunud või rasestuti vägistamise või verepilastuse tagajärjel.
Täieliku abordikeelu ettepanek ei leidnud Poola üldsuses toetust ning otsustavalt astusid selle vastu naised, kes protestisid esmaspäeval plaani vastu ülemaalise streigiga.
Esialgu toetasid täielikku abordikeeldu paljud konservatiivse võimuerakonna Seadus ja Õiglus liikmed. Kahe nädala eest toetas parlamendi enamus ettepanekut eelnõu kaaluda ja saatis selle põhjalikumaks vaagimiseks edasi parlamendikomisjoni.
Ühiskondliku surve tõttu loobus eelnõu toetamast ka Seaduse ja Õigluse partei.


description: Prantsusmaal sai Angers'is sai uue kortermaja rõduvaringus surma neli soolaleivapeol osalenud noort inimest, teatasid pühapäeval võimud.

title: Pildid: Prantsusmaal sai kortermaja rõduvaringus surma neli noort inimest

maintext:
Tavalise noorte sõprade laupäevaõhtuna alanud üritusest kujunes tragöödia, kui kolmanda korruse rõdu seina küljest ära murdus.
«Me kuulsime ühtäkki mingit heli ... ning seejärel karjeid,» ütles naaber, kes elas korrus allpool.
Õnnetuses sai viga veel 14 pidulist, neli neist raskelt. «Veel mitmed on psühholoogilises šokis,» lisas allikas.
Õnnetus leidis aset kell 23 paiku. Rõdu tõi kukkumisel endaga kaasa kaks madalamal olevat.
Linnapea Christophe Bechu hinnangul oli tegemist ehitusveaga. «Kui see ei olnud viga, kuidas mõista sellise tragöödia juhtumist,» küsis ta.
«Rõdu suurus ei eelda, et see pole suuteline kandma normaalsetes tingimustes 15 inimese raskust.»
Ohvrid olid kolm noormeest vanuses 21, 23 ja 25 aastat ning 18-aastane neiu.
Kaks hiljuti sisse kolinud korterikaaslasest neiut olid kutsunud külla umbes 30 sõpra, neist enamik juuratudengid.


description: Pakistanis resideerunud Hispaania diplomaat leiti surnuna oma kodust Islamabadis, ütles politsei, kelle hinnangul on tegemist enesetapuga.

title: Hispaania diplomaat leiti Pakistani kodunt surnuna

maintext:
Politseiametnik Iftikhar Chatha ütles täna, et 60-aastase hispaanlase leidis tema magamistoast koduabiline.
Diplomaadi kõrvalt leiti revolver ja Islamabadi valitsushaigla arst ütles, et mehe surma põhjustas pähe lastud kuul. Arsti sõnul ei saa veel kindlalt öelda, kas hispaanlane tapeti või võttis ta ise endalt elu.


description: Euroopa Liidu liidrid mõistavad neljapäeval Brüsseli tippkohtumisel hukka Venemaa rünnakud Aleppo tsiviilelanikele ning kutsuvad sõjategevust lõpetama ja poliitilise protsessi juurde naasma, selgub kohtumiseks valminud avalduse mustandist.

title: ELi liidrid mõistavad hukka Venemaa rünnakud Aleppos

maintext:
«Euroopa Ülemkogu mõistab karmilt hukka Süüria režiimi ja tema liitlaste, esmajoones Venemaa rünnakud Aleppo tsiviilelanikele,» seisab AFPni jõudnud dokumendis.
Selles kutsutakse konfliktipooli vaenutegevust lõpetama ja astuma kiiresti samme humanitaarabi takistamatuks pääsuks Alepposse ja teistesse Süüria piirkondadesse.
Avaldus kutsub üles jätkama usutavat poliitilist protsessi ÜRO vahendusel ning hoiatab, et rahvusvahelise humanitaarseaduse ja inimõigusseaduse rikkujad võetakse vastutusele.
ELi 28 liikmesriigi liidrite avaldus teeb ELi välispoliitikajuhile Federica Mogherinile ja Euroopa Komisjonile ülesandeks jätkata pingutusi haavatute ja haigete evakueerimiseks konfliktipiirkonnast koostöös ÜRO-ga.
Mogherinil tuleb ka jätkata koostöös piirkonna tähtsamate osalistega, kelle nimesid ei nimetata, püüdeid Süüria poliitilise ülemineku nimel.
Avalduses ei mainita võimalikke sanktsioone Venemaale õhurünnakute eest Süürias, mida on nõudnud Washington ja London.


description: Ühendriikides vahistas Föderaalne Juurdlusbüroo (FBI) kolmapäeval mehe, keda kahtlustatakse valitsuse salajase informatsiooni varastamises.

title: Ühendriikides vahistati salainfo varastamises kahtlustatav mees

maintext:
Võimuesindajate andmetel töötas 51-aastane mees USA riikliku julgeolekuagentuuri (NSA) allhankijana tegutsevas ettevõttes Booz Allen Hamilton, kus töötas kunagi ka kurikuulus vilepuhuja Edward Snowden.
USA justiitsministeeriumi info kohaselt süüdistatakse meest riigivara omastamises ning salajase info loata kaasaviimises ja omamises. Kuus mehe valdusest leitud dokumenti on liigitatud ülisalajaseks.
Mehe korter, garaaž ja auto otsiti läbi 27. augustil ja ta vahistati kaks päeva hiljem.


description: Bulgaaria edelaosa pruunsöekaevanduse 131 kaevurit alustas täna maa all streiki, et saavutada eelseisva koondamise tingimuste muutmine, teatasid ametiühingu esindajad.

title: Bulgaaria kaevurid streigivad maa all koondamiste vastu


description: Šotimaa esimene minister Nicola Sturgeon ütles laupäeval, et tema usk Šotimaa iseseisvumisse on tugevam kui kunagi varem, ja kinnitas ettevalmistusi uue referendumi korraldamiseks Suurbritanniast lahkulöömise üle.

title: Sturgeon: minu usk Šotimaa iseseisvumisse on tugevam kui kunagi varem

maintext:
Šoti Rahvuspartei (SNP) liider on lubanud uurida kõigi võimaluste kasutamist Šotimaa Euroopa Liidust väljaviimise vältimiseks piirkonna tahte vastaselt.
Briti valitsus on mõned valikuvariandid juba kõrvale lükanud, mistõttu on Sturgeon öelnud, et teine iseseisvusreferendum on ülimalt tõenäoline.
«Ma ei ole kunagi kahelnud, et Šotimaa saab ühel päeval iseseisvaks riigiks,» ütles Sturgeon Glasgows SNP kongressi viimasel päeval. «Usun seda täna tugevamalt kui kunagi varem. Samas olen alati teadnud, et see juhtub siis, kui meie kodanike enamus leiab, et iseseisvumine on parim viis üheskoos parema tuleviku rajamiseks.»
Šotimaa viis 2014. aastal läbi iseseisvusreferendumi, kuid siis hääletas 55 protsenti valijaist Ühendkuningriiki jäämise poolt.
Suurbritannia 23. juuni referendumil hääletas 62 protsenti šotlastest ELi jäämise poolt, kuid kokkuvõttes toetasid britid ühendusest lahkumist.
Neljapäeval ütles Sturgeon, et Šotimaa avaldab ettepanekud Euroopa ühisturgu jäämiseks. Briti peaminister Theresa May on andnud mõista, et riik võib olla sunnitud lahkuma ka ühisturust, kui ta tahab kehtestada rangemat kontrolli ELi immigratsiooni üle.
«Šotimaa ei valinud seda olukorda. Teie partei viis meid siia. Te ütlesite 2014. aastal meile, et Šotimaa on Ühendkuningriigis võrdne partner. Nüüd on tulnud aeg seda tõestada,» ütles Sturgeon Briti peaministri konservatiivide poole pöördudes.
Šoti esimese ministri sõnul sisaldavad ettepanekud nii praeguste ELi volituste ülevõtmist kui Londonilt uute õiguste saamist. Viimaste hulgas oleks õigus sõlmida rahvusvahelisi kokkuleppeid ja otsustada immigratsiooni üle.
«Kui te ei saa või ei taha lasta meil kaitsta oma huve Ühendkuningriigis, on Šotimaal õigus otsustada uuesti, kas ta tahab minna teist teed.»


description: USA asepresident Joe Biden tõrjus väiteid, et Valge Maja ei reageeri Venemaa kübersekkumisele Ühendriikide valimistesse, öeldes, et president Vladimir Putinile saadetakse sõnum, mis talle pärale jõuab.

title: USA asepresident lubas vastust Vene küberrünnakutele

maintext:
Reedel avaldatud intervjuukatkes tegi Biden pausi ja naeratas irooniliselt, kui temalt küsiti, miks Ühendriigid ei ole midagi ette võtnud nädal pärast seda, kui USA ametiisikud süüdistasid Venemaad ametlikult katses valimistesse sekkuda.
"Me saadame sõnumi," ütles Biden naeratades ja kergelt noogutades.
"Meil on võimekus seda teha ja sõnum saadetakse. Talle jõuab see pärale ning see toimub meie valitud ajal ja tingimustes, kus mõju on suurim."
Küsimusele, kas avalikkus saab sellest teada, vastas Biden: "Ma loodan, et mitte."
Ametiisikud on varem öelnud, et igasugused küberrünnakud USA tähtsatele institutsioonidele toovad kaasa reaktsiooni, kas diplomaatilises, majandussanktsioonide või kübermeetmete vormis.


description: Nõukogude Liidu viimane juht Mihhail Gorbatšov hoiatas täna, et maailm on Venemaa ja USA vahel seoses Süüria kriisiga kasvavate pingete tõttu jõudnud ohtlikku punkti.

title: Gorbatšov: maailm on jõudnud ohtlikku punkti

maintext:
Moskva ja Washingtoni suhted, mis olid niigi Ukraina konflikti tõttu madalaimas seisus pärast külma sõda, on viimase nädala jooksul veelgi pingestunud. USA süüdistab Venemaad tsiviilisikute ründamises Süürias ning peatas kõnelused Moskvaga Süüria relvarahu üle, Venemaa teatas samal ajal rea tuumalepingute peatamisest.
«Kardan, et maailm on jõudnud ohtlikku punkti,» ütles Gorbatšov usutluses riiklikule uudisteagentuurile RIA Novosti. «Ma ei taha anda konkreetseid retsepte, kuid ütlen, et see peab lõppema. Me peame uuendama dialoogi. Selle peatamine oli suurim viga.»
85-aastase Nõukogude Liidu viimase liidri sõnul on vaja naasta prioriteetide juurde. «Need on tuumadesarmeerimine, võitlus terrorismiga, keskkonnakatastroofi ärahoidmine. Nende väljakutsetega võrreldes jääb kõik muu tagaplaanile,» ütles Gorbatšov.


description: Süüria põhjaosas asuvas Aleppo provintsis kärgatas neljapäeva õhtul võimas plahvatus nõndanimetatud opositsioonivägede kontrollpunktis, surma sai vähemalt 17 inimest, teatasid inimõiguslased.

title: Süürias sai autopommiplahvatuses surma 17 inimest

maintext:
Prantsuse välisminister ei toeta sanktsioone Venemaa vastu Süüria osas
Prantsusmaa välisminister Jean-Marc Ayrault ütles kolmapäeval, et ei poolda lisasanktsioonide kehtestamist Venemaa ja Iraani vastu, kes toetavad Süüria režiimi ja selle pealetungi Aleppos.


description: Viiendikku Jaapani töötajatest ähvardab surm ületöötamise tagajärjel, selgus Jaapani valitsuse uuest uuringust.

title: Viiendikku Jaapani töötajatest ähvardab surm ületöötamisest

maintext:
Jaapanis teatatakse igal aastal sadadest ületöötamisest tingitud surmajuhtumitest (insuldid, südameatakid ja enesetapud). Töötajate suremus on viinud mitmete kohtuasjadeni ja üleskutseteni probleemiga tõsisemalt tegeleda.
Täna avalikustatud uuring on esimene tõsisem raport «karoshist» ehk surmast ületöötamise tõttu.
22,7 protsenti uuringus osalenud firmadest teatasid töötajatest, kes teevad igal kuul rohkem kui 80 lisatundi, mis on ametlikuks piirmääraks, mil surmaoht ületöötamise tõttu muutub tõsiseks, selgus raportist.
Umbes 21,3 protsenti Jaapani tööjõust teeb igal nädalal keskmiselt 49 lisatundi või rohkem, mida on märkimisväärselt enam kui USA-s (16,4 lisatundi), Suurbritannias (12,5 lisatundi) ning Prantsusmaal (10,4 lisatundi).
Uuringus kutsuti ka ettevõtteid üles oma töökultuuri inimsõbralikumaks muutma.


description: Iraani revolutsioonikaart (IRGC) teatas täna «suitsiididrooni» valmimisest, mis suudab rünnata sihtmärke merel ja maismaal.

title: Iraan teatas "suitsiididrooni" valmimisest

maintext:
Uue drooni peamine eesmärk on mereterritooriumi seire ning seda ei saa relvastada rakettidega, teatas uudisteagentuur Tasnim, mis on seotud IRGC-ga.
Samas võib mehitamata lennumasin kanda suures koguses lõhkeainet, mida saab rakendada suitsiidirünnakutes.
Droon suudab lennata poole meetri kõrgusel merepinnast kiirusega 250 kilomeetrit tunnis, kuid võib tõusta ka 900 meetri kõrgusele, kirjutas agentuur.
Ametlik avaldus drooni kohta sisaldas ka pilte lennumasinast, kuid seda mere kohal lendamas ei näidatud.
Varem sel kuul teatas IRGC ründedrooni Saegheh ehitamisest USA luuredrooni RQ-170 alusel, mis saadi oma valdusesse 2011. aasta detsembris.
USA sõnul kukkus droon alla tehnilistel põhjustel, kuid Iraani väitel sai lennumasina üle kontrolli riigi küberlahinguüksus.


description: Tai võimud ei lubanud riiki Hongkongi demokraatiameelset aktivisti Joshua Wongi.

title: Hongkongi aktivist saadeti Taist välja

maintext:
Ametnike sõnul saabus Wong Bangkoki Suvarnabhumi lennujaama eile hilisõhtul ning peale 12-tunnist ootamist pandi ta tagasi Hongkongi suunduvale lennukile. 19-aastane Wong sai tuntuks 2014. aastal, kui juhtis meeleavaldusi Hiina plaani vastu piirata Hongkongi valimisi.
Tais pidi Wong esinema Chulalongkorni ülikoolis, kus tal oli kavas rääkida poliitilise aktivismi uuest põlvkonnast. Teda lennujaama vastu võtma tulnud Tai aktivisti Netiwit Chotipatpaisali sõnul teatas politsei talle, et Wong peeti kinni Hiina valitsuse palvel.
Tai välisministeeriumi pressiesindaja Sek Wannamethee ütles, et ministeerium kontrollib fakte immigratsiooniameti ja teiste asutustega. Hiina välisministeeriumi teatel on nad kursis Wongi kinnipidamisega. Nad ei avaldanud, kas Peking palus Tai võimudel ta kinni pidada või mitte.
2014. aastal riigipöördega võimu haaranud Tai sõjaline valitsus üritab aktiivselt teisitimõtlejaid- kaasa arvatud tudengiaktiviste- maha suruda.


description: Ameerika Ühendriikide vabariiklaste presidendikandidaat Donald Trump on nii mõnegi poliitilise jõu ja inimgrupi oma äärmuslike ja ärritavate seisukohtadega välja vihastanud, kuid ikkagi on umbes 40 miljonit ameeriklast, kes soovivad, et ta 8. novembril toimuvatel valimistel võidu saaks.

title: Viis põhjust, miks 40 miljonit ameeriklast hääletab Trumpi poolt

maintext:
Kui Donald Trump möödunud aasta 16. juunil teatas, et kavatseb end presidendikandidaadina üles seada, siis oli piisavalt neid, kelle arvates vajab USA just temasugust isikut presidendiks. Trumpist sai vabariiklaste ametlik presidendikandidaat selle aasta juulis.
Hoolimata viimase aja skandaalidest, millest värskeim on 2005. aasta naiste kohta tehtud nilbustevideo päevavalgele tulek, on tal ikka palju pooldajaid. Valimisekspertide hinnangul on 120 miljoni hääletaja seas vähemalt 40 miljonit Trumpi toetajat.
Viis põhjust, miks hääletatakse Trumpi poolt:
Äriline edukus – Trumpi tuntakse kui head ärimeest, kes oskab raha teha ja uusi projekte algatada. Samuti ilmestavad USA linnu mitmed tema ehitatud kõrghooned. Ta astus presidendikampaaniasse poliitilisel maastikul peaaegu tundmatuna, kuid ta rahastab oma kampaaniat ise, mitte ei tee seda annetustest nagu vastaskandidaat, demokraat Hillary Clinton. Ameeriklastele meeldib see, et ta ei ole poliitiliselt korrektne ja oskab raha teha.
«Oma rolli mängib võimuelement, ameeriklased tunnevad, et nende käes on võim, kui nad saavad hääletada ja kui on kandidaat, kelle vaated haakuvad nende omadega. Trump majandusmehena teab, et just keskklassi ameeriklastele on töökohad ja sissetulekud väga tähtis teema,» selgitas Berkeley ülikooli teadlane Sean Galimard.
Paljud Trumpi toetajad on arvamusel, et kandidaat tegi õigesti, kuna ei avaldanud oma maksuandmeid ja oskab maksude vältimiseks kasutada ära seaduseauke.
«Ameeriklaste jaoks on edukuse mõõdupuuks äriline edukus, seda isegi siis, kui sellega ei kaasne just kõige eetilisem tegevus. Inimeste silmis on poliitikud need, kes neile nii-öelda käru keeravad, mitte ärimehed. Trump esindabki sellist ärimeest, kellest on saanud poliitik,» lisas ekspert.
Varasematest kokkuleppetest loobumine ja USA jaoks paremate väljavõitlemine – Trump on mitmel korral öelnud, et NAFTA leping, mis on president Bill Clintoni allkirjastatud tollimakse ja kvoote kaotav vabakaubandusleping, oli katastroof. Lisaks soovib ta kehtestada Hiina kaupadele 45-protsendilise imporditariifi ja tahab takistada USA firmadel kulude kokkuhoiu nimel välisriikidesse kolimast.
Georgetowni ülikooli majandusteadlase Diana Oweni teatel oskab Trump vajutada ka USA majanduse ja kaubanduse puhul «õigele nupule». Trump on kampaania käigus mitmel korral kinnitanud, et ta teeb presidendiks saades kõik, et ameeriklastele nende töökohad alles jääksid ja neist ei saaks teiste riikide elanikud.
Vabariiklikud konservatiivsed väärtused – Trump on kampaanias rääkinud vabariiklastele tähtsatel teemadel nagu maksud, relva omamine, abordid ja sisseränne. Teda toetavad sellised organisatsioonid nagu Family Research Council, mis rõhub pereväärtustele ja National Rifle Association, mis tegeleb eraisikute relvade küsimustega.
Virginia ülikooli poliitikateadlase Geoffrey Skelley teatel esindab Donald Trump samu vabariiklikke konservatiivseid väärtusi, nagu esindas 2008. aasta vabariiklaste presidendikandidaat Mitt Romney ja vabariiklasest 43. president George W. Bush ning see meeldib hääletajatele.
«Vabariiklased on oma vaadetelt üsna konservatiivsed ja seda on ka Trump. Hääletajatel on hea kuulda, et Trumpi seisukohad haakuvad nende seisukohtadega, eriti just need, mis puudutavad demograafilistele ja sotsiaalsetele muutustele vastuseisu. Konservatiivsed ameeriklased soovivad status quo`d ja Trumpis näevad nad selle võimaldajat,» nentis teadlane.
Immigratsioonivastasus ja immigrantide vastasus – Trump on seisukohal, et USA ja Mehhiko piirile tuleb rajada turvatara, mis peatab peamiselt Mehhikost saabuvad migrandid. Ka Trumpi pooldajad on samal seisukohal.
Geoffrey Skelley arvates mõjub Trumpi sisserännuvastasus ta pooldajatele nagu magnet.
«USAs on sisserännu teema olnud alati, 19. sajandil peeti probleemiks Iirimaalt sisserännanuid, 20. sajandil Aasia immigrante, nüüdseks «peksupoisiks» on moslemid ja juba varem mehhiklased. «Tõelised» ameeriklased, kes saavad üles lugeda esivanemaid alates puritaanidest, ei soovi uusi sisserändajaid ja on Trumpiga selles küsimuses ühel meelel,» selgitas ekspert.
Trump tegi ettepaneku karmistada või hoopis ära keelata moslemite ja Süüria sõja eest põgenejate sisseränne USAsse, samuti takistada illegaalide, kes on suuremas osas mehhiklased, saabumist.
Pakkuda erinevat – Trump on tuntud kui ärimees ja meediakuulsus, ta on olnud saatesarja «The Apprentice» saatejuht ning talle kuulub Miss Universe'i iludusvõistluse formaat.
Ta on osalenud seriaalis «Sex and the City» ning üles astunud mitmes poliitikasaates, kus on rääkinud teemadel alates 1989. aasta New Yorgi Keskpargi mõrvadest kuni 11. septembri 2001 terrorirünnakuteni ning enamik ameeriklasi tunneb teda.
Vabariiklaste presidendikandidaat Trump ei ole traditsiooniline poliitik, selle tõttu on ta osale ameeriklastest nagu «lootusemajakas» ja tekitab osas hääletajates nostalgiat, kuna esindab «vanu häid konservatiivseid vaateid».
Trumpi valimisloosung «Make America Great Again» teatab, et USA oli kunagi suurepärane, kuid siis see kadus ja praegu enam ei ole. Trumpi pooldajad näevad vabariiklasest kandidaadis USA uuesti suurepäraseks tegijat.
«See loosung väljendab samas ameeriklaste muret tuleviku pärast ning Trumpi abiga loodetakse helgele tulevikule,» lisas ekspert.
Ta lisas, et Trumpi suurimaks trumbiks on oskuslik lähenemine tavalisele hääletajale, otsekohesed sõnavõtud kuumadel teemadel, isegi sõimamine, ja rõhumine sellele, millest ameeriklased puudust tunnevad või mida tahavad tagasi saada.


description: Ühendriikide kõrgeim valitud ametis vabariiklane, esindajatekoja spiiker Paul Ryan teatas esmaspäeval saadikutele, et ei «kaitse» enam vabariiklaste presidendikandidaati Donald Trumpi ega tee tema heaks kampaaniat.

title: USA esindajatekoja spiiker loobus Trumpi "kaitsmast"


description: Kümned tuhanded tailased külastavad täna Bangkoki Suurt Paleed, kus asub praegu kuningas Bhumibol Adulyadeji põrm.

title: Kümned tuhanded on kogunenud Tai kuningaga hüvasti jätma


description: Venemaa vanglasüsteemis võetakse 2017. aastal taas kasutusele sunnitöö, kirjutatakse Moscow Timesis.

title: Venemaal võetakse 2017. aasta algusega taas kasutusele sunnitöö

maintext:
Venemaa föderaalse kinnipidamisteenistuse asedirektori Valeri Maksimenko sõnul avatakse neli uut vanglat ja seitse muud asutust, mis kokku hakkavad mahutama umbes 900 vangi, 2017. aasta 1. jaanuaril. Sunnitöö, kui lubatud viis isikuid karistada, lisati Vene kriminaalkoodeksisse 2011. aastal, kuid siiani puudusid selle kasutamiseks võimalused.
Maksimenko arvates on sunnitöö vangidele väga hea karistuse kandmise viis, sest sellega ei isoleerita isikuid täielikult ühiskonnast. Asedirektor lükkas ümber ka väited nagu selle kasutuselevõtuga mindaks tagasi Nõukogude- aegse Gulagi süsteemi juurde. «Ma kinnitan teile, et hoolimata selle sunnitööks kutsumisest, on karistusprogrammil palju sotsiaalsem iseloom,» sõnas Maksimenko, lisades, et ametnikud olid Gulagi olemust uurinud ja selle parimad aspektid uude süsteemi kokku liitnud.
Asedirektor sõnas, et ametnike loaga saab kinnipeetavatel olema võimalus ka ära käia. Võimalust oma ülesandeid neil aga valida, vahetada või neid tegemast keelduda pole.
Vangid hakkavad oma töö eest saama palka, millest võetakse maha viis kuni kümme protsenti makse ja neil on peale esimest kuut kuud õigus ka 18-päevasele puhkusele.


description: Vene praeguses mõtteviisis tooni andva kindral Valeri Gerassimovi doktriini järgi on nende riik pidevas sõjaseisus, meenutas Läti kaitseministeeriumi kantsler Jānis Garisons täna Riia konverentsil.

title: Läti kõrge kaitseametnik: Venemaa tahab meid lüüa enne lahingut

maintext:
«Minu arvates on meil seda kõige raskem mõista,» nentis Garisons, meenutades, et Euroopa Liidus tavaliselt ei taheta väga asjade sõjalisest küljest rääkida. See on teravas kontrastis Venemaa suhtumisega, kus sõjaliste vahendite poliitiliste eesmärkide edendamiseks pruukimise lävend on üsna madal.
«Minu arvates on suur küsimus, kuidas teha meie ühiskonnad pideva surve suhtes vastupidavaks,» lausus Garisons, täpsustades, et mõtleb Venemaalt tulevat propagandat, psühholoogilisi rünnakuid ja sõjalise jõu näitamist.
«Ma olen veendunud, et asjad lähevad veel hullemaks,» tunnistas Garisons. «Nad tahavad meid lüüa enne lahingut. Nad tahavad meid psühholoogiliselt murda.»
«Ma olen veendunud, et asjad lähevad veel hullemaks,» tunnistas Garisons. «Nad tahavad meid lüüa enne lahingut. Nad tahavad meid psühholoogiliselt murda.»
Läti kõrge kaitseametniku sõnul häirivad Venemaad seetõttu ka vastavad vastuloosungid NATO poolelt. «Loomulikult neile ei meeldi narratiiv, et meie kaitseme oma riiki. Ja loomulikult me kaitsemegi,» jätkas Garisons.
«Praegu toime tulemiseks on ainus võimalus minna tagasi traditsioonilise totaalkaitse kontseptsiooni juurde,» leidis Garisons. Ta arvas, et kui kõik Läti kodanikud riigikaitses osaleksid, oleks nende elu turvaline.
Garisons osales arutelupaneelis teemal «Vastupidavus: totaalkaitse tagasitulek?». Totaalkaitse pooldaja oli ka samal arutelul esinenud eelmine Rootsi kaitseväe juhataja kindral Sverker Göranson. Tema sõnul tuleks praegu rääkida totaalkaitse versioonist 3.0.
Sarnaselt Garisonsile pööras Göransongi tähelepanu Gerassimovi doktriini osale, kus eesmärgiks seatakse vaenlase murdmine ühtki pauku tegemata.
«Põhimõtteliselt on praeguse olukorra põhjustanud Venemaa poliitiline ja sõjaline käitumine,» lausus Rootsi endine kaitseväe juhataja. Praeguse reaalsusega tasub tema hinnangul harjuda, sest see jääb meid ümbritsema ilmselt nähtavaks ajaks.
«See on pigem maraton kui sprint,» nentis Göranson.


description: Mali keskosas Timbuktus üritas enesetaputerrorist rünnata Ühinenud Rahvaste Organisatsiooni (ÜRO) Mali missioonil osalevaid Rootsi rahusõdureid, teatasid Rootsi ja ÜRO täna.

title: Malis nurjus enesetapurünnak Rootsi rahuvalvajatele

maintext:
«Eile õhtul ründas suitsiiditerrorist Timbuktus Rootsi patrulli,» teatasid Rootsi relvajõud. «Sõdurid olid tavapärasel missioonil, kui neile lähenes tundmatu isik ja õhkis oma keha küljes olnud lõhkeseadeldise. Ründaja hukkus vahejuhtumi käigus.»
Rootsi rahujõudude ülem Timbuktus major Kristian Sandahl kinnitas, et ükski rootslane vahejuhtumis vigastada ei saanud. Kinnitamata andmetel lasti ründaja maha.
ÜRO missioon MINUSMA lähetati Malisse 2013. aasta juulis, selles osaleb umbes 12 000 rahvusvahelist politseinikku ja sõjaväelast. Missioonil osaleb 209 Rootsi sõjaväelast.


description: USA vabariiklaste asepresidendikandidaadi Mike Pence'i hinnangul peaks USA ründama Süüria valitsusvägesid juhul, kui Venemaa jätkab Süüria presidendi toetamist.

title: Trumpi asepresidendikandidaat kaaluks Süüria ründamist

maintext:
«Kui Venemaa tahab olla seotud ning jätkata barbaarset rünnakut Aleppole, siis peaksid Ühendriigid kasutama sõjalist jõudu Assadi režiimi vastu,» lausus Pence, viidates Süüria presidendile Bashar al-Assadile debatil demokraadist asepresidendikandidaadi Tim Kaine'iga.
Süüria sõjavägi teatas pea kahe nädala eest pealetungist Aleppo linna idaosa hõivamiseks. Pealetungi toetab ka Venemaa.
Mõlemad kandidaadid toetasid Põhja-Süürias inimestele turvalise humanitaarala loomist.
Pence ja Kaine kritiseerisid Venemaa toetust Süüria režiimile ning Moskva vastasseisu lääneriikidega, kuid Kaine sarjas USA vabariiklaste presidendikandidaadi Donald Trumpi ja asepresidendikandidaadi Pence'i varasemaid avaldusi, milles mõlemad kiitsid Vene presidenti Vladimir Putinit, sõnades, et ta on olnud oluliselt rohkem juht, kui Obama.
«Donald Trump on korduvalt kiitnud Vladimir Putinit ning on selge, et ta on teinud äri Putiniga seotud Vene oligarhidega,» ütles Kaine. «Kuberner Pence väitis kummaliselt, et Vladimir Putin on president (Barack) Obamast parem liider.»
Pence nimetas süüdistust täiesti ebatäpseks. Seejärel suunas Pence debati demokraatide presidendikandidaadi Hillary Clintoni ametiajale välisministrina.
Clinton ja Obama tahtsid hoida Venemaaga häid suhteid ning käivitasid vastavasisulise poliitika, mis põhjustas Venemaa anneksiooni Krimmi poolsaarel ja Moskva sekkumise Ida-Ukrainas, arvas Pence.
Washington teatas üleeile, et peatab Venemaaga läbirääkimised Süüria relvarahu taastamisest. Lisaks süüdistas USA valitsus Moskvat Assadi abistamises konfliktis, mis on 2011. aasta märtsist nõudnud sadu tuhandeid inimelusid.


description: Eile tegi ameeriklannast joogaõpetaja ja elustiilitreener Karena Virginia avalduse, milles süüdistab vabariiklasest presidendikandidaati Donald Trumpi seksuaalses ahistamises, olles juba kümnes naine, kes sellise süüdistuse esitab.

title: Pildid ja video: kümnes naine süüdistab Donald Trumpi seksuaalses ahistamises

maintext:
Naisõigusadvokaadina tuntuks saanud Gloria Allred, keda tuntakse demokraadist kandidaadi Hillary Clintoni toetajana, on Virginia advokaat, edastab foxnews.com.
Karena Virginia teatel kohtus ta Trumpiga esmakordselt 1998. aastal kui ta ootas autot, mis ta pärast U.S. Open tenniseturniiti New Yorgis Queensis peale võtaks.
«Teadsin, kes ta oli, kuid me ei olnud varem kohtunud. Siis kuulsin teda teiste meestega rääkimas ja mind mainimas. Ta hüüdis mulle, et vaata, kes meil siin on ja et kuidas ma teda varem märganud ei ole. Vaadake neid jalgu,» meenutas naine pressikonverentsil.
Ameeriklanna sõnul oli tegemist seksuaalse ahistamisega ja ta rundis end asjana, kelle omadusi kommenteeritakse.
«Trump tuli minu juurde ja haaras mul paremast käest ning siis puudutas paremat rinda. Olin nii üllatunud, et ei osanud end kaitsta. Ta küsis siis, et kas tean, kes ta on,» lisas naine.
Karena Virginia teatel tundis ta end aastaid sellest juhtumist häirituna ja ta süüdistas ennast, et oli siis liiga seksikalt riides, kandes minikleiti ja kõrge kontsaga kingi.
«Tunne kohustust see juhtum avalikustada nii USA kodaniku, naise, ema ja inimesena ning kõnelda tõtt,» jätkas Virginia.
Advokaat Allredi teatel ei kavatse ta klient veel Trumpi kohtusse kaevata, kuid ta tahtis näidata, milline vabariiklasest presidendikandidaat tegelikult on ja oma juhtumiga kinnitada, et tegemist on ahistajaga.
«Viis aastat tagasi kohtusin Trumpiga uuesti ja seekord oli see äriline kohtumine, kus oli palju inimesi. Ta silmad peatusid mitmel korral minul ja tundus, et tal oli midagi plaanis. Tundsin, kuidas teda jälestan,» meenutas Virginia.
Ta lisas, et Trump ei pruugi teda mäletada, kuid tema mäletab Trumpi, sest tema joks olid kohtumised Trumpiga solvavad.
Donald Trump eitab naiste ahistamist hoolimata sellest, et mõni aeg tagasi tuli ilmsiks 2005. aastal tehtud video, millel on kuulda Trumpi kasutamas naiste kohta alavääristavaid ja solvavaid sõnu.


description: Iraagi valitsusväed ja kurdide pešmerga võitlejad peavad Iraagi suuruselt teise linna Mosuli ISISe käest tagasivallutamise nimel äärmusrühmitusega ägedat võitlust.

title: Blogi: ISIS tappis eelmisel nädalal Mosulis vähemalt 232 inimest


description: Itaalia keskosa tabas täna hommikul tugev maavärin magnituudiga 6,6.

title: Itaalia keskosa raputas taas tugev maavärin, paljud majad on rusudes

maintext:
Reutersi andmetel asus maavärina epitsenter Perugia linnast 68 kilomeetri kaugusel, 132 kilomeetrit Roomast kirdes ning mavärina magnituud oli 7,1. Hiljem täpsustati, et USA geoloogiakeskuse väitel oli magnituudiks 6,6 ning Saksa seismoloogide sõnul 6,5.
Hirmunud linnakodanikud jooksid kell 7.40 kohaliku aja järgi hoontest välja väljakutele ja tänavetele, vahendas BBC.
No immediate reports of casualties from 6.6 magnitude earthquake in Italy. pic.twitter.com/jtN0jUwwrA — दैनिक- पहली ख़बर (@Pehlikhabar) October 30, 2016
Suured purustused on tabanud Nordica linna.
Hetkel teateid vigastatutest ei ole, kuid maavärinat oli tunda ka Roomas.
San Benedetto kloostri mungad postitasid Twitterisse pildi hävitatud Püha Benedicti basiilikast.
Kaks kuud tagasi tabas Itaaliat maavärin, milles hukkus ligi 300 inimest.


description: Euroopa Parlament ärgitas Euroopa Liitu tugevdama propagandatõrje võimekusi Venemaa ja džihadistide desinformatsioonikampaaniatele, kirjutas EUObserver täna.

title: Euroopa Parlament kutsus tugevdama ELi propagandatõrjevõimet

maintext:
Vastava üleskutse tegi Poola konservatiivist europarlamendi liige ja endine välisminister Anna Fotyga ning seda toetas hiljem europarlamendi väliskomisjon.
Fotyga raport kutsus tugevdama ELi välisteenistuse juurde eelmisel aastal loodud strateegilise kommunikatsiooni töörühma, muutes välisteenistuse alaliseks üksuseks, mis vastutaks ida- ja lõunapiirkondade eest ja oleks vastavalt personaliga varustatud ning adekvaatse eelarvega.
Töörühm loodi mullu suvel kaheks aastaks ning hõlmab käputäit ametnikke ja diplomaate. Oma eelarve töörühmal puudub ning selle tegevus piirdub ELi liikmesriikide ja kuue endise Nõukogude Liidu riigiga.
Töörühm tegeleb sotsiaal- ja mujal meedias levinud Vene propaganda paljastamise ning ümberlükkamisega.
Neli riiki - Eesti, Taani, Leedu ja Ühendkuningriik - käivitas 2015. aasta jaanuaris ELis süstemaatilise töö välisteenistuse strateegilise kommunikatsiooni meeskonna ja tegevuskava loomiseks.
Eesti on üks seitsmest riigist, kes panustab alates eelmise aasta septembrist meeskonda ka oma rahvusliku eksperdiga.
Samuti tehti europarlamendis ettepanek viia läbi audit mõne suurema meediaprojekti tegevuse suhtes, mida EL rahastab, nagu telekanal Euronews, mille venekeelset talitust kahtlustatakse Kremli propaganda vahendamises.
Fotyga raporti järgi on Euroopas kiirenenud Kremlist inspireeritud tegevuste laienemine, mille eemärk on Vene mõjuvõimu suurendamine ja ELi nõrgestamine ja lõhkumine.
Venemaa kulutab palju oma propaganda peale, nagu mitmekeelsed telekanalid ja pseudo-uudisteagentuurid, aga ka venemeelsete mõttekodade ja ELi vastaste erakondade toetamisele, seisab raportis.
Samuti tuleks suuremate volitustega töörühmal tegeleda džihadistide propaganda ümberlükkamise ning tõrjumisega.
ELi liikmesriigid ning institutsioonid peaksid looma vastunarratiivi äärmusrühmitusele ISIS, näitamaks, kuidas radikaalse islami levitamine on teoloogiliselt korrumpeerunud. Antud protsessist peaksid osa võtma ka tõsiseltvõetavad islamiusu õpetlased, lisati raportis.


description: New Yorgis Long Islandil sõitis täna öösel rööbastelt maha reisirong, õnnetuses sai viga 33 inimest. Võimude teatel on rongiliiklus peatatud, vahendab CNN.

title: New Yorgis sai rongiõnnetuses viga 33 inimest


description: Kuningas Bhumibol Adulyadej surma järel hakkab Taid ajutiselt regendina valitsema reibas 96-aastane ekspeaminister Prem Tinsulanonda.

title: Taid hakkab ajutiselt valitsema 96-aastane regent

maintext:
Riigi poliitilisse ladvikusse kuuluv Prem võtab võimu üle, sest troonipärijaks määratud kroonprints Maha Vajiralongkorn teatas, et ei taha kohe kuningaks saada, vaid vajab ettevalmistusaega. Asepeaminister Wissanu Krea-ngam ütles, et Tai põhiseaduse järgi saab regendiks kuningat nõustanud riiginõukogu esimees.
Prem on juhtinud riiginõukogu alates 1998. aastast. Tal on puhta juhtimisstiili pooldaja maine ja ta eelistavat vastasseisule kompromissi. Peaministriks sai ta 1980. aastal vastu tahtmist, kuid jäi ametisse kaheksaks aastaks, tüürides riigi läbi majandusraskuste ja kahe sõjalise riigipöördekatse.
Prem hoidis külma sõja ajal Tai kindlalt läänelikul kursil, kuid tihendas suhteid ka Hiinaga.
Hilisemal ajal on tema karjääri mõjutanud suhted kahe mehega: kuningas Bhumiboliga, kellele ta oli üdini truu ja kahekordse peaministri Thaksin Shinawatraga. Viimase poolehoidjad usuvad, et Prem oli see, kes algatas 2006. aastal riigipöörde populistist peaministri kukutamiseks.
Prem sai augustis 96 aastat vanaks. Veel ei ole teada, kui kauaks ta regendiks jääb.


description: Venemaa kaitseministeerium teatas teisipäeval, et saatis oma Süürias asuvasse mereväebaasi õhutõrjesüsteemi S-300.

title: Venemaa saatis Süüriasse õhutõrjesüsteemi S-300

maintext:
"Saatsime Süürias asuvasse Tartuse linna raketi- ja õhutõrjesüsteemi S-300, mille eesmärgiks on tagada mereväebaasi turvalisus," ütles kaitseministeeriumi eestkõneleja Igor Konašenkov.
"Ma tuletan teile meelde, et S-300 on puhtalt kaitsesüsteem ega kujuta kellelegi ohtu. Pole selge miks S-300 Süüriasse viimine on põhjustanud meie lääne kolleegide hulgas sellist erutust," ütles Konašenkov.
"Moskva ei hiili kõrvale oma vastutuse eest Süüria asjades, muu hulgas Aleppos, kuid kutsub üles lahendama seda kriisi ühiselt," ütles Vene välisminister Sergei Lavrov teisipäeval kohtumisel Liibanoni endise peaministri, Tulevikuliikumise juhi Saad al-Haririga.
"Kuna kogu maailm vaatab seoses Aleppo olukorraga Venemaa poole, siis loodan, et hakatakse vaatama ka ka teisi pooli, muidu võib jätta kahe silma vahele need, kes jätkavad terroristide toetamist, kes ei suuda eraldada terroriste mõõdukast opositsioonist. Me ei hiili oma vastutusest kõrvale, kuid leiame, et vaid ühes USA ja Euroopaga ja selle piirkonna võtmeriikidega on võimalik see kriis lahendada," ütles välisminister.


description: Malta väliminister George Vella teatas täna, et ükski Vene sõjalaev Maltal tankida ei saa, kirjutas väljaanne Times of Malta.

title: Malta keeldus Vene sõjalaevadele tankimispeatust lubamast

maintext:
Miniter ei selgitanud, kas praegu Süüria suunas suunduv Vene flotill palus ka tegelikult Maltalt tankimispeatust.
Eile teatas Hispaania, et Venemaa palve lubada sõjalaevadel Hispaania enklaavide sadamates peatuda on ülevaatamisel.
Lisaks jõudis eile avalikkuse ette uudis, et Venemaa võttis tagasi sooviavalduse, et osa laevastikust eesotsas lennukikandjaga Admiral Kuznetsov saaksid teha tankimiseks ja varude täiendamiseks peatuse Hispaania Põhja-Aafrika enklaaviks oleva Ceuta sadamas.
Venemaa teatas oktoobri algul, et Põhjalaevastiku alus Admiral Kuznetsov saadetakse Vahemere idaossa mereväe kohalolu kindlustama.


description: Venemaa kaotas reedesel hääletusel koha ÜRO Inimõigusnõukogus, peaassamblee valis Ida-Euroopast inimõigusnõukokku Ungari ja Horvaatia.

title: Venemaa kaotas koha ÜRO inimõigusnõukogus

maintext:
Inimõigusnõukogul on 47 liiget.
Hääletustulemus oli suur tagasilöök Venemaale, kes pärast nõukogu loomist 2006. aastal pole sellesse kuulunud vaid ühel aastal.
Enam kui 80 inimõigus- ja abiorganisatsiooni on kutsunud üles hääletama Venemaa nõukogust välja seoses sõjalise toetusega Süüria presidendi Bashar al-Assadi režiimile.
Lääneriigid on Venemaad süüdistanud Aleppo valimatus pommitamises sestsaadik, kui Süüria valitsusväed linna idaosale septembri lõpus suurpealetungi alustasid.
«See peaks olema Moskvale äratuseks,» ütles Human Rights Watchi direktor Genfis John Fisher.
«Me loodame siiralt, et tänase hääletuse sõnum jõuab neile kohale ja nende sekkumine Süürias vastab edaspidi rahvusvahelistele inimõigus- ja humanitaarseadustele.»
Venemaa kogus reedesel hääletusel kahele piirkondlikule kohale 112 poolthäält, valituks osutunud Horvaatia ja Ungari vastavalt 114 ja 144.
ÜRO 193 liikmesriiki valisid hääletusel 14 esindajat nõukokku, mille ülesandeks on jälgida ja uurida õigusrikkumisi kogu maailmas.
Tegemist on teise korraga, mil julgeolekunõukogu alaline liige inimõigusnõukogust välja hääletetakse. Esimene oli 2001. aastal USA.
HRW hoiatas eelnevalt, et Venemaa ja Saudi Araabia naasmine nõukokku vähendaks selle suutlikkust rikkujaid vastutusele võtta.
Jeemenis tsiviilohvreid põhjustanud õhurünnakutes süüdistatud Saudi Araabia valiti siiski nõukokku tagasi, nagu ka Hiina inimõigusrikkumistes kritiseeritud Hiina. Liikmeks said ka Kuuba ja Egiptus.
Ülejäänud väljajagamisele läinud kohad said endale Iraak, Rwanda, Brasiilia, Suurbritannia, Jaapan, Lõuna-Aafrika, Tuneesia ja USA.


description: Prantsusmaa Calais’ põgenikelaagri ehk Džungli mahalammutamisega sooviti alustada juba täna hommikul, kuid see otsustati keskpäevani edasi lükata, et kohale jõuaksid julgeolekutöötajad, vahendab CNN.

title: Calais’ Džungli sulgemise teine päev: alustatakse lammutustöödega

maintext:
Hävitatakse kõik, mida Džungli rajanud tuhanded migrandid koduks nimetasid- onnid, telgid ja muud varjualused. Prantsusmaa ametnikud on juba rohkem, kui aasta ähvardanud laagri hävitada. Varem sel aastal osa Džunglist ka lammutati, kuid see ei vähendanud põgenike juurdevoolu, mis paisutas laagri veelgi suuremaks.
Eile alustati Džungli elanike ümberpaigutamisega ja õhtuks jõuti üle Prantsusmaa bussidega laiali saata rohkem kui 2 300 migranti. Laager loodetakse täiesti tühjaks teha nädala lõpuks ja see siis täielikult hävitada paari nädala jooksul. Selle asukoht peaks ametnike sõnul puhtaks saama detsembri lõpuks.
Kuid osad migrandid näivad olevat otsustanud paigale jääda ükskõik, mis hinna eest. Eile õhtul toimusid ka mõned rahutused rahuvalvajate ja Džungli järelejäänud elanike vahel. Märulipolitsei pihta visati kive, millele nad vastasid pisargaasiga. Taolised kokkupõrked jätkusid samuti täna.
Enamus Džunglis viibinutest lootsid läbi Eurotunneli Suurbritanniasse- mis asub vaid umbes 50 kilomeetri kaugusel- edasi liikuda. Laagrist lahkumine tähendaks paljude migrantide arvates lõppu nende unistusele. Prantsuse valitsus ei ole avaldanud, mida tehakse nende elanikega, kes mujale minemast keelduvad.


description: Aafrika riigi Rwanda viimane kuningas, eksiilis elanud Kigeli V suri tema lehekülje teatel 80-aastasena.

title: Suri eksiilis elanud Rwanda viimane kuningas

maintext:
Kamembes Jean-Baptiste Ndahindurwana nime all sündinud kuningas läks eksiili 1960. aastal pärast Belgia koloniaalvõimuga tekkinud vastuolusid ja monarhia kukutamist, elades mitmes Aafrika riigis enne kui migreerus Ameerika Ühendriikidesse, edastab AFP.
Rwandas kaotati monarhia 1961. aastal, kuid tekkis kahe suure etnilise grupeeringu hutude ja tutside vaheline võitlus võimu pärast. Belgia koloniaalvõim toetas esmalt tutse, siis hutusid, kes belglaste toetusel said riigis võimule. Kuningas Kigeli lahkus riigist, kuid sama tegid ka sajad tuhanded tutsid.
ÜRO tühistas 1962. aastal Belgia koloniaalmandaadi ning moodustati kaks iseseisvat riiki Rwanda ja Burundi.
Rwanda ekskuningas Kigeli V asus 1992. aastal elama USAsse Washingtoni, ta juhtis omanimelist fondi, millega aitas Rwanda põgenikke.
2013. aastal avaldas USA meedia Rwanda endisest kuningast loo, mille kohaselt elas kuningas Virginias Oaktonis ning talle meeldis naabruskonnas elavatele lastele maiustusi jagada.
«Nad kutsuvad mind Aafika kuningaks, seda on meeldiv kuulda,» teatas Kigali V siis.
Aastakümneid unistas Rwanda kuningas kodumaale tagasipöördumisest, kuid poliitiliste ja majanduslike takistuste tõttu see ei õnnestunud.


description: Kui Nigeeria president Muhammadu Buhari läinud aastal presidendiks kandideeris, ootas ta oma naiselt palju. Buharist 28 aastat noorem Aisha Buhari rääkis kogunemistel naiste ja noortega, lubades, et tema abikaasa lõpetab Boko Harami rünnakud ja toob tagasi nende poolt röövitud tüdrukud, vahendab Foreign Policy.

title: Nigeeria president: minu naise koht on köögis

maintext:
Eile aga avaldas Nigeeria esimene leedi oma mehe suhtes kriitikat, öeldes, et kui abikaasa peaks uuesti kandideerima, siis tema enam meest ei toetaks- kui ta just märkimisväärseid muudatusi ei teeks.
«President ei tea suurt enamust tema poolt ametisse määratud isikuid ja mina ei tea neid samuti, hoolitama sellest, et olen tema naine olnud juba 27 aastat,» sõnas Aisha Buhari eile BBCle. «Osad inimesed ei tee oma positsioonide nimel mitte midagi,» lisas ta.
«Ta pole mulle veel öelnud, kas kandideerib 2019. aastal uuesti. Tema naisena olen ma aga otsustanud, et kui asjad samas vaimus jätkuvad, ei lähe ma tema jaoks kampaaniat tegema ja temale hääli paluma. Ma ei tee seda enam kunagi,» teatas presidendi abikaasa.
«Ma ei tea, mis parteisse mu naine kuulub aga tea, et ta kuulub mu kööki, elutuppa ja sinna teise tuppa,» vastas president Buhari, kes viibib visiidil Saksamaal, oma naise sõnavõtule ja teenis sellega Saksa liidukantsler Angela Merkelilt grimassi.
Buhari tõusis Nigeerias võimule eelmisel aastal, lubades kukutata Boko Harami hirmuvalitsus riigis, vähendada korruptsiooni, tugevdada julgeolekut ja kärpida valitsuse kulutusi. Nigeeria majandus on aga jätkuvalt languses.


description: Ameerika Ühendriikide väikelinnas tapeti eile varahommikul sissemurdmise käigus kaks last, vahendas uudisteagentuur Reuters politseiteadet.

title: Ühendriikides tapsid sissemurdjad kaks last

maintext:
Veretöö leidis aset Georgia osariigis asuvas Jonesboro väikelinnas.
Claytoni maakonnapolitsei eestkõneleja seersant Ashanti Marbury sõnul lasti maha 15-aastane poiss ja tema 11-aastane õde. Politsei sai hädakõne kella viie ajal varahommikul ning selles teatati sissemurdmisest ja laskudest.
Politsei leidis peale tapetute majast veel mitu last, kellest noorim oli kuueaastane. Ühtegi täiskasvanut majas ei viibinud. Marbury lisas, et tapetud laste vanemaid on teavitatud ja neid ei kahtlustata.
Esialgsed uurimistulemused viitavad sellele, et tegu võis olla juhusliku sissemurdmisega, kuid midagi pole veel välistatud.


description: USA militaarjuhtide teatel on neil andmeid, et äärmusrühmituse Islamiriik juhid põgenesid Mosulist, kuna Iraagi väeüksused koos kurdivõitlejatega liiguvad stabiilselt linna suunas.

title: USA andmetel põgenesid Islamiriigi juhid Mosulist

maintext:
Kindral Gary Volesky sõnul on see Iraagi sõjajõudude jaoks hea uudis, edastab BBC.
Iraagi armee koos kurdi pešmerga üksustega käivitas esmaspäeval laiahaardelise sõjalise operatsiooni, mille eesmärgiks on tagasi vallutada Mosul, mis alates 2014. aasta suvest on Islamiriigi kontrolli all. Iraagi armee liigub Mosuli peale lõunast, kurdidest liitlased idast.
USA ja ta liitlaste andmetel on Mosulis umbes 5000 Islamiriigi džihadisti, kes üritavad iga hinna eest linna enda käes hoida.
«Meie luure andmetel on olnud Mosulis ja sellest väljapool liikumist, mis näitab, et Islamiriigi juhid võisid otsese lahingutegevuse piirkonnast lahkuda, kuid nad tõenäoliselt jätkavad käskluste jagamist kaugemalt,» lisas kindral Volesky.
Ta ei täpsustanud, kellega tegemist olla võis ja kuhu nad suundusid. Ameeriklastel ei ole teada, kus Islamiriigi liider Abu Bakr al-Baghdadi end peidab, kuid osade allikate andmetel on ta Mosulis, osade teatel lahkus sealt mõni aeg tagasi.
Nii lääneliitlased kui militaareksperdid on veendunud, et džihadistid ei anna Mosulit lihtsalt käest, vaid avaldavad tugevat vastupanu.
Kindral Volesky arvates mängivad Mosulis tähtsat rolli Islamiriigi välisvõitlejad.
«Arvata võib, et Mosulis osutavad välisvõitlejad tugevat vastupanu. Neid on keerulisem märgata, kui kohalikke võitlejaid või juhte. Seega on ees oodata ulatuslikku lahingutegevust,» lisas kindral.
Iraagi armee ja kurdide liikumine Mosuli suunas on olnud aeglane, kuna linna eelsetel aladel on Islamiriigi džihadistid osutanud tugevat vastupanu. USA andmetel võib Islamiriik kasutada Mosulis keemiarelva ja tsiviilelanikest inimkilpi.
Humanitaarorganisatsiooni Save the Children andmetel põgenes Põhja-Iraagi konfliktialalt viimase kümne päevaga 5000 inimest Süüriasse ning veel 1000 inimest ootab piiril Süüriasse pääsemist.
Al-Holi põhenikelaagrisse mahub 7500 inimest, kuid seal on juba 9000. Laagrit tahetakse laiendada, et sinna mahuks lõpuks 50 000 inimest, kuid hügieenitingimused jätavad soovida, sest praegu on seal vaid 16 käimlat. Laagriala on saastunud nii väljaheidetest kui prügist, samuti ei ole paigas piisavalt puhast joogivett.
Mousulist lõunas, idas ja põhjas on püsti pandud mitu põgenikelaagrit nende jaoks, kes sellest linnast lahingute eest põgenevad. ÜRO teatel võib järgnevatel päevadel saabuda neisse laagritesse 200 000 inimest.
Mosulis on veel umbes 1,5 miljonit inimest ning kui see mass liikuma hakkab, siis humanitaarorganisatsioonide arvates ootab Iraagi naaberriike ja ka Euroopat oodata ees uus põgenikelaine.


description: Uruguay endine president Jorge Batlle suri 88 aastasena, teatasid Sanatorio Americana haigla ametnikud eile.

title: Suri Uruguay ekspresident Jorge Batlle

maintext:
Batlle minestas sel kuul ja lõi oma pea ära, mis põhjustas ajuverejooksu. Talle tehti operatsioon, kuid ta ei taastunud sellest. Battle oli Uruguay president aastatel 2000-2005. Ta lubas, et ametiaeg saab olema lõbus, kuid seda varjutas sügav majanduskriis.
Teda peeti Uruguay üheks 20. sajandi tähtsaimaks poliitikuks.


description: Washington Posti ajakirjanik Chris Cillizza jälgis tähelepanelikult tänast presidendikandidaatide viimast debatti ja pani kirja selle võitjad ning kaotajad.

title: Washington Post reastas tänase USA teledebati võitjad ja kaotajad

maintext:
VÕITJAD:
*Hillary Clinton
Cillizza hinnangul suutis demokraatide presidendikandidaat täna teha oma parima soorituse debatiseeria vältel. «Ta suutis lõpuks õigeks sättida vahekorra selle vahel, millal Donald Trumpi märkusi ignoreerida ja millal nendele reageerida,» kirjutab analüütik.
Clintonil polnud vaja praeguses mugavas eelispositsioonis ka tingimata uusi hääletajaid enda poole võita, vaid lihtsalt elu jääda.
Siiski suutis ta pakkuda meeldejäävaid hetki, näiteks siis, kui küsimuse all oli Trumpi suhtumine naistesse. Clintoni kommentaarid olid sügavalt inimlikud ja samastumist võimaldavad.
Clinton mõjus rahuliku ja selgena ka siis, kui Trump talle vahele segas (nimetades teda näiteks debati lõpupoole vastikuks naiseks), kuid ka tal olid omad nõrgad küljed - eriti Clintonite sihtasutuse annetuste kohta selgitusi jagades.
Lõppkokkuvõttes võitis Clinton veenvalt kõik kolm toimunud debatti.
*Chris Wallace
Wallace oli nelja debati parim moderaator. «Ta püüdis tasakaalukalt ja kindlakäeliselt vestlust juhtida, kuid ei hakanud selle käigus domineerida,» hindas Cillizza. Ta lubas kandidaatidel juttu edasi ja tagasi veeretada, kuid kui Clinton või Trump küsimustele ei vastanud, tuletas ta neile seda selgesõnaliselt meelde.
Ka esitas ta häid küsimusi immigratsiooni, naistekrabamise, Clintonite sihtasutuse ja muude teemade kohta.
* Vladimir Putin
Vene president pidi debatti küll heameelega jälgima, sest nii ta ise kui ka Venemaa said heldelt eetriaega. «Trump rõhutas, et tema Putiniga sõber pole, kuid teab kindlast allikast, et Putinil Clintoni suhtes küll mingit austust pole,» selgitas Cillizza.
* David Fahrenthold
Tolle USA ajakirjaniku nimi ei lipsanud tänase debatiõhtu jooksul kordki üle kellegi huulte, kuid tema mõju oli selgelt tuntav. Nimelt tõi just tema avalikkuse ette kõik Trumpi sihtasutusega seotud pommuudised. Tema kaudu said ameeriklased teada, et Trump soetas endale annetajate raha abil hiigelportree iseendast, kasutas trahvide maksmiseks sihtasutuse raha.
KAOTAJAD
*Donald Trump
Tegemist oli küll kokkuvõttes Trumpi parima debatiesinemisega, kuid see debatt ei tulnud talle kokkuvõttes just kasuks. «Otsustav hetk Trumpi ja kogu debati jaoks toimus siis, kui ta keeldus vastamast, kas ta tunnistaks kaotuse puhul valimistulemusi. Trumpi ootame-ja-vaatame vastus oli totaalne katastroof ning tõenäoliselt on see peamine asi, mis inimestele debatist üldse meelde jääb,» selgitas Cillizza.
Analüütiku sõnul suutis Trump tegelikult esimese pooltunni jooksul hästi esitada, kuid nagu tihti on juhtunud, ei suutnud Trump seda rida jätkata.
* Vaikusnõuded
Veerand tundi enne debati algust jõuti lavalt publikut umbes 487 korda hoiatada, et nad peavad olema terve arutelu vältel hiirvaiksed. «See on otse välja öeldes rumalus. Kui ei taha, et inimesed reageeriksid, poleks üldse publikut tarvis,» arvas Cillizza.


description: Suurbritannia endine pikaaegne peaminister, leiborist Tony Blair ütles, et riik peaks hoidma kõik võimalused Euroopa Liidu osas lahtisena – kuni selgub täpsemalt, millise lepingu London endale võidaks.

title: Blair: Suurbritannia vajab uut Brexiti-hääletust

maintext:
Blair rääkis, et on olemas variant juunikuise referendumitulemuse ümberpööramiseks: juhul kui inimesed süüvivad teemasse ja mõtlevad ümber. Protsess võiks toimuda kas parlamendihääletuse, üldvalimiste või isegi järjekordse referendumi näol.
«Me ei tea lihtsalt, mida meile alternatiivina pakutakse ning kui jõuame selles kindluseni, saame alles otsustada,» lausus Blair.
Endine peaminister pole oma seisukohtades üksi. Hetkel on Suurbritannia kohtutes töös viis kaasust, mis vaidlustavad riigi ühendusest lahkumise võimaluse. Seni puudub ka valitsuse tasemel täpne plaan selle kohta, kuidas lahkulöömisprotsess detailselt välja näeks.


description: Jeemeni pealinnas Sanaas sai laupäeval Saudi Araabia juhitava koalitsiooni korraldatud õhurünnakutes surma rohkem kui 140 ja vigastada 534 inimest, teatasid võimud.

title: Jeemenis hukkus koalitsiooni õhulöökides 140 inimest

maintext:
Tervishoiuministeeriumi kantsler Nasser al-Argaly ütles pressikonverentsil, et ohvrite arv ei ole lõplik.
"Ohvrite arv on väga suur. Meil on juba praegu rohkem kui 140 märtrit ja 534 haavatut," kinnitas ka tervishoiuministeeriumi eestkõneleja Tamim al-Shami.
Koalitsiooni sõjalennukid ründasid pealinnas hoonet, kuhu inimesed olid kogunenud leinama prominentse mässulise isa surma, vahendas mässuliste kontrolli all olev uudistekülg sabanews.net.
"Üle 140 inimese langes märtritena või said selles Saudi-Ameerika agressiooni lennukite rünnakus vigastada," edastas portaal.
Rahvas oli kogunenud rünnakupaika austust avaldama mässuliste siseministri Jalal al-Rowaishani isale. Ministri enda saatus on õhulöökide järel teadmata, vahendas sabanews.
USA lubas laupäeval alustada viivitamatut uurimist seoses Jeemenis aset leidnud ohvriterohke õhurünnakuga. Valge Maja riikliku julgeolekukomitee esindaja Neil Price ütles, et USA on äärmiselt mures tsiviilohvrite nii suure arvu pärast ja vaatab üle oma suhted Saudi Araabia juhitud koalitsiooniga.
"Vägivald tsiviilisikute vastu Jeemenis peab otsekohe lõppema," ütles ÜRO Jeemeni humanitaarabikoordinaator Jamie McGoldrick.
McGoldrick nimetas rünnakut "koletuks ja vapustavaks" ja nõudis selle rahvusvahelist uurimist. McGoldrick kutsus ühtlasi üles rahvusvahelist üldsust koonduma Jeemeni tsiviilisikute kaitseks.
Mässulised hõivasid Sanaa 2014. aasta septembris.
Jeemeni konfliktis on vastamisi rahvusvaheliselt tunnustatud presidendile Abedrabbo Mansour Hadile lojaalsed jõud, mida toetab Saudi Araabia juhitav koalitsioon ning šiiamässulised huthid ja nendega liidus olevad ekspresident Ali Abdullah Saleh'le lojaalsed väed.


description: Möödunud laupäeval riputas Venemaa saatkond Ühendkuningriigis Twitterisse solvava karikatuuri, millel eurooplasi on kujutatud «homosigadena».

title: Venemaa saatkond Ühendkuningriigis kujutab eurooplasi "homosigadena"

maintext:
Karikatuuril on näha lihaselist vene karu kitsas valges T-särgis, mille rinnal on Venemaa kaart ja sõna «Rossija» ning karu näitab, kui suured ta musklid on, edastab The Independent.
Karu juures on kollaste tähtedega tara, väraval viide eurotsoonile, tara sees kaks siga ja juures seksuaalvähemuste vikerkaarelipp.
Selle karikatuuri juures on inglisekeelne tekst: «If Russia is in decline, why worry? Maybe, real worry is West's decline and that we manage things better?» (Kui Venemaa on alla käimas, miks muretseda? Võimalik, et tegelik murekoht on lääne allakäik ja meie suudame asju paremini teha?).
Briti parlamendisaadik Gary Spedding leidis selle karikatuuri Venemaa saatkonna Twitteri leheküljelt ja jagas seda.
«Vene saatkonna tviidis on eurooplased vikerakaarelipuga lendavad sead. Teame, et Venemaal ei ole viimastel aastatel seksuaalvähemuste olukord just kiita, Vene saatkond kinnitas nüüd seda,» kommenteeris saadik.
Nii Speeding kui teised seda karikatuuri näinud Twitteri kasutajad kommenteerisid, et see on solvav, homofoobne ja isegi fašistlik.
Oli neid, kes nägid sigade ümer oleval aedikul viidet juutidele ja koonduslaagrile.
Samuti kommenteeriti, kuidas saab saatkond midagi sellist sotsiaalmeediasse riputada, sest see on puhtakujuline vaenu õhutamine.
Veel üks Twitteri kasutaja kommenteeris, et isik, kes selle üles riputas tuleks diplomaatilisest tööst eemaldada.
Oli ka neid, kes arvasid, et Venemaa saatkonna töötajad olid seda karikatuuri üles pannes kas joobes või narkouimas või saatkonna lehekülge rünnati.
Venelastest Twitteri kasutajad teatasid, et selline karikatuur rikub Venemaa mainet ja neil on selle tõttu häbi.
Lisaks on Venemaa saatkonna leheküljel teade, et kui teised riigid ei julge Süüria konflikti sekkuda ja terroristidega võidelda, siis Venemaa julgeb.
Lääs on Venemaad kritiseerinud Aleppo pommitamises, kuna rünnakutes on hukkunud sadu tsiviilelanikke, kaasa arvatud väikelapsi.
Venemaa Ühendkuningriigis Londonis asuv saatkond ei ole nimetatud karikatuuri meediale kommenteerinud.
Venemaa ja lääne suhted on juba mõnda aega olnud pingelised nii Ukrainas kui Süürias toimuva tõttu ning venelased on üha enam hakanud demonstratiivselt näitama oma sõjalist jõudu.
Venemaa president Vladimir Putin sõnas mõnda aega tagasi, et lääs süüdistab Venemaad seksuaalvähemuste õiguste rikkumises, kuid midagi sellist ei toimu. Tegemist olevat Venemaa vastu suunatud lääne propagandaga, mis aina hoogustub.
Karikatuuri vaata siit.


description: Ukraina peaprokurör Juri Lutsenko ütles täna, et endise presidendi Viktor Janukovõtši tegevus oli allutatud Venemaa huvidele.

title: Lutsenko: Janukovõtši tegevus oli allutatud Moskva huvidele

maintext:
Lutsenko korraldas töönõupidamise Janukovõtši kriminaalasjade uurimises, et tuvastada, kui kaugele ja mis seisu uurimisega on jõutud.
«Uurijate seisukoht on, et riigi julgeoleku küsimustes oli Janukovõtši tegevus Ukraina presidendina allutatud Venemaa huvidele, seda näitavad tema allkirjastatud seadlused ja Venemaa kodakondsusega isikute määramine tähtsaimatele kohtadele ning muu sarnane. Janukovõtši tegevus kvalifitseerub seega kuritegeliku rühma loomisena ja riigireetmisena,» seisab peaprokuratuuri veebiavalduses.
Ametkond märgib, et Janukovõtši tegevust uuritakse riigi iseseisvuse, terviklikkuse, puutumatuse, kaitsevõime, majandus-, teabe- ja riigijulgeoleku kahjustamise osas.
Peaprokurör õnnitles eriuurimise osakonna juhti Sergei Gorbatjukki edu puhul juba kohtu ette jõudnud endiste Berkuti võitlejate asja uurimises. «See läbimurre kohtus annab ka ühiskonnale ja meile lootust alustatud asjaga lõpule jõuda,» märkis Lutsenko.
Janukovõtši kohtuasja uurimise nõupidamised toimuvad peaprokuröri osavõtul igal nädalal.
Ukraina ülemraada tagandas Janukovõtsi 2014. aasta veebruari lõpus ametist pärast seda, kui riigipea vastased Maidani meeleavaldused kulmineerusid Janukovõtši riigist põgenemisega.


description: USA merevägi teatas kolmapäeval, et Jeemeni šiiamässulised tulistasid Pärsia lahes seilava Ühendriikide sõjalaeva suunas taas raketi.

title: Jeemeni rannikult tulistati taas raketiga USA sõjalaeva

maintext:
"Al Hudaydah´ piirkonnast väljatulistatud raketi sihtmärgiks oli taas hävitaja USS Mason. Keegi viga ei saanud ega laev kahjustada. Rakett ei jõudnud laevani," kinnitas tundmatuks jääda soovinud mereväeametnik.
Esmaspäeval tulistati Masoni suunas kaks raketti, mis samuti sihtmärgini ei jõudnud.
Saudi Araabia juhitavasse koalitsiooni kuuluvad Araabia Ühendemiraadid (AÜE) süüdistasid eelmisel nädalal šiiamässulisi huthisid ka raketi tulistamises Bab al-Mandebi väinas seilanud AÜE "tsiviilaluse" pihta.
Koalitsioon süüdistas esmaspäeval huthisid ballistilise raketi tulistamises Saudi Araabia edelaosa Taifi linna suunas. Tegemist oli ühega kahest raketist, mille Saudi õhutõrje pühapäeval kahjuks tegi, teatas koalitsioon. Teine rakett tulistati Jeemeni Maribi linna suunas.
Jeemenis kestab alates 2015. aasta märtsist täiemahuline kodusõda valitsusvägede, mida toetab saudide juhitav koalitsioon, ja Iraani toetusega mässuliste vahel.
Koalitsioon on kehtestanud mässuliste käes olevatele Jeemeni Punase mere sadamatele blokaadi, lubades läbi ainult ÜRO heakskiidetud abisaadetisi.
USA merevägi lubas nädala alguse avalduses jätkata meresõiduvabaduse tagamist kõikjal maailmas.
"Me jätkame kõigi vajalike sammude astumist meie laevade ja sõjaväelaste turvalisuse tagamiseks," sõnas USA mereväe pressiesindaja leitnant Ian McConnaughey.


description: Nigeeria keskpanga juhtaja Godwin Emefiele kinnitas laupäeval ametlikus teadaandes, et tema naine rööviti, kuid julgeolekujõududel õnnestus ta vabastada.

title: Nigeeria julgeolekujõud vabastasid keskpanga juhataja naise

maintext:
"Suur tänu kõikvõimsale jumalale minu naise elu eest, kes päästeti öösel," ütles Emefiele.
Pangajuhi sõnul hoidsid kurjategijad naist pantvangis peaaegu ööpäeva.
Föderaalpolitsei andmetel rööviti Margaret Emefiele neljapäeval Nigeeria lõunaosas asuvas Edo osariigis, kui ta oli parajasti sõitmas Benini linna.
"Temaga koos rööviti veel viis inimest. Üks neist oli autojuht ja ülejäänud neli naist, kellega ta koos reisis," täpsustas politseiallikas. Kõigi pantvangide vabastamine õnnestus kindlustada ööl vastu laupäeva kella ühe ajal.
Emefiele kirjeldusel oli kogemus tõeliselt ahastamapanev ja ta lubas, et jätkab oma tööd "usinalt ja kogu südamega" andmata sealjuures järele mistahes ähvardustele või väljapressimisele.


description: Mässulised ründasid esmaspäeva õhtul Pakistani edelaosas Quetta lähistel politseiakadeemiat, võimude teatel on saanud surma vähemalt 20 ja haavata 84 inimest.

title: Rünnakus Pakistani politseiakadeemiale hukkus vähemalt 20 inimest

maintext:
Ametnike teatel on Pakistani üksused päästnud kooli ühiselamust sadu kadette ja surmanud ründajad, keda oli viis või kuus.
Esialgu ei ole ükski rühmitus toimunu eest vastutust võtnud.
Mässuliste sihtmärgiks oli Quettast 20 kilomeetrit lõunas asuv Belutšistani politseiakadeemia.
"Vähemalt 20 (inimest) sai surma, kuid see arv ei ole lõplik. Me kinnitame selle hommikul," ütles Belutšistani siseminister Mir Sarfaraz Ahmed Bugti ajakirjanikele.
Bugti ütles varem ajakirjanikele, et kolledži ühiselamus elab tavaliselt umbes 700 kadetti, kuid ei ole teada, kui palju neid rünnaku ajal seal viibis.


description: Montenegro politsei vahistas 20 serblast, kes väidetavalt kavatsesid korraldada relvastatud rünnakuid pärast seda, kui valimisjaoskonnad tänaste parlamendivalimiste järel suletakse.

title: Montenegros vahistati 20 rünnakute kavandamises kahtlustatavat serblast

maintext:
Rünnakute sihtmärgiks olid riik ja selle esindajad, ütles Montenegro politseiülem üksikasju täpsustamata. Valimised toimuvad ajal, mil riigis valitsevad pinged seoses peaminister Milo Đukanovići kavaga veelgi tihendada suhteid Montenegro ja Lääne vahel.
Valitsusjuht on hoiatanud, et vastaste võit võib lõigata ära riigi tee NATOsse.
Đukanović on olnud väikses Balkani riigis võimul alates 2006. aastast, mil see Serbiast lahku lõi. Tema juhtimisel on sõlmitud tihedad sidemed Läänega ning astutud samme NATO ja Euroopa Liiduga ühinemiseks.
Analüütikud aga ütlevad, et peaministril, keda vastased süüdistavad onupojapoliitikas, korruptsioonis ja sidemetes organiseeritud kuritegevusega, tekib pärast pühapäevaseid valimisi raskusi stabiilse valitsuse moodustamisega.
Đukanovići sõnul tähendavad üldvalimised valikut Lääne ja Venemaa vahel.
«Kõik on teadlikud, et otsustatakse riigi saatus, kas Montenegrost saab ELi ja NATO liige või Venemaa koloonia,» ütles peaminister reedel.


description: Hiina idaosas Zhejiangi provintsis hukkus nelja korterelamu kokkuvarisemisel vähemalt 22 inimest, teatasid riiklikud meediakanalid.

title: Katastroof Hiinas: ühes linnas varises teadmata põhjusel kokku neli korterelamut


description: Äärmusrühmitus Islamiriik võttis eile vastutuse Saksamaal Hamburgis 16. oktoobril aset leidnud noarünnaku eest, milles sai surma 16-aastane noormees, teatas džihadistidega seotud uudisteagentuur Amaq.

title: Islamiriik võttis vastutuse Hamburgi noarünnaku eest

maintext:
«Islamiriigi sõdur pussitas kaht isikut selle kuu 16. päeval Hamburgi linnas,» ütles agentuur teates, märkides, et rünnak oli vastus üleskutsele võtta sihikule Süürias ja Iraagis IS-i vastu võitlevate koalitsiooniriikide kodanikud.
Hamburgi politsei kõneisik ei soostunud seda uudist kommenteerima.
Noarünnak leidis aset Alsteri jõe ääres 16. oktoobril. 16-aastane noormees sai surmavalt haavata, tema 15-aastane tüdruksõber pääses vigastusteta.
Politsei korraldas haarangu ründaja tabamiseks, kuid teda ei leitud. Tunnistajate sõnul oli ründaja 23-25 aastane ja lõunamaise välimusega.
Uudisteagentuur dpa teatas täna, et pärast IS-i teadet vastutuse võtmisest kaasati uurimisse ka poliitilisi kuritegusid uuriv politsei üksus.


description: Lõuna-Korea president Park Geun-Hye kutsus täna põhjakorealasi Lõuna-Koreasse põgenema.

title: Lõuna-Korea president ärgitas põhjakorealasi üle tulema

maintext:
Harukordses otsepöördumises põhjakorealastele kutsus president neid vabaduse rüppe ümber asuma.
«Me teame hästi, kui raske on teie elu,» ütles Park Lõuna-Korea relvajõudude päeval peetud kõnes. «Teil peaks olema õigus universaalsetele väärtustele nagu vabadus, demokraatia, inimõigused ja heaolu,» kõneles ta.
«Me hoiame teile lahti tee, mis viib lootuse ja uue eluni. Palun tulge lõunasse vabaduse rüppe, millal aga soovite,» lisas president.


description: Töölised asusid täna Prantsusmaa põhjaosas Calais's lammutama kurikuulsast isetekkelist migrantide laagrit.

title: Galerii: prantslased hakkasid Džunglit lammutama

maintext:
Töölised alustasid niinimetaud Džunglis puitonnide lammutamist ajal, mil enamik laagrielanikke on endiselt evakueerimata.
Laagrist, kuhu oli nädalavahetuse seisuga jäänud umbes 5600 inimest, viidi eile ära 1900 migranti. Enamik neist viiakse vastuvõtukeskustesse üle Prantsusmaa.
Calais´ serval asuvas illegaalses laagris elas eri hinnangutel kuni 8000 peamiselt Afganistanist, Sudaanist ja Eritreast pärit migranti, kes ootasid võimalust pääseda edasi Suurbritanniasse.
Prantsuse siseminister Bernard Cazeneuve lubas, et kõik laagris elanud saatjata alaealised, kellel on Suurbritannias omakseid, pääsevad üle La Manche´i väina.


description: Bermudale lähenev orkaan Nicole tugevnes eile hilisõhtul juba neljanda kategooria tormiks, teatas Miamis baseeruv USA riiklik orkaanihoiatuskeskus.

title: Bermudale lähenev orkaan Nicole tugevnes neljanda kategooria tormiks


description: Austria eemaldati kõik Salzburgi rongijaama ees paiknenud pingid, eesmärgiga heidutada koutuid, kerjuseid ja uimastisõltlasi sinna ette kogunemast, vahendab The Local.

title: Salzburgis eemaldati kodutute tõrjumiseks rongijaamast pingid

maintext:
Pinkide eemaldamise ettepaneku tegi Salzburgi abilinnapea Harald Preuner, öeldes, et kodutud, alkohoolikud ja kerjused ei ole linnale kena visiitkaart. Otsus kogus paljudelt linnaelanikelt suure hulga kriitikat, sest näib ühiskonna puhastuspoliitikana.
Linnavalitsus sellise arvamusega aga nõus ei olnud, sõnades, et bussipeatustes olevat pinkide eemaldamine positiivselt mõjunud.